Nog ŉ SA-hoë bedank vir lewe oorseeFoto bloot ter illustrasie. (Foto: Andre Hunter/Unsplash) ŉ Grootkop van Suid-Afrika se mees prominente kleinhandelreus, Massmart, het vandeesweek aangekondig dat hy die groep gaan verlaat om na Australië te verhuis. Dit is die tweede groot sakeman in twee maande wat bedank om na Australië te emigreer. Massmart, wat onder meer Game, Makro, Dion Wired en BuildersWarehouse in Suid-Afrika bedryf, het Dinsdag Doug Jones se bedanking bevestig. Jones sal na verwagting teen einde Desember uit sy rol as senior visepresident en uitvoerende hoof van groothandel by Massmart tree. Hy sal hierna ŉ soortgelyke pos by ŉ ander sakeonderneming in Sydney, Australië, beklee. Die leisels sal aan Llewellyn Walters, senior visepresident en uitvoerende hoof van kleinhandel by Massmart, oorhandig word. “Weens Jones se bedanking sal die hoofbestuurders van Game én BuildersWarehouse – wat voorheen aan Walters gerapporteer het – voorts direk aan Massmart se uitvoerende hoof, Mitch Slape, rapporteer,” lui die aankondiging. Jones se vertrek van die kleinhandelreus is die tweede toonaangewende grootkop in die bedryf wat Suid-Afrika aan Australië verloor. Vikesh Ramsunder, uitvoerende hoof en direkteur van die Clicks-groep, het in September aangekondig dat hy aan die einde van Desember by die maatskappy sal klaarmaak, waarna hy na Australië sal verhuis. Bertine Engelbrecht, die groep se direkteur van korporatiewe sake, is aangestel om Ramsunder te vervang. “Vikesh was die afgelope drie jaar ŉ dinamiese leier en het die groep deur verskeie uitdagings gelei,” lui Clicks se aankondiging. “Ons is jammer om afskeid van Vikesh te neem, maar wens hom alle sterkte toe in sy internasionale loopbaanskuif.”